23 มิถุนายน 2562 รำลึกครบรอบ 1 ปี ปฏิบัติการกู้ภัยระดับโลก ช่วย 13 ชีวิต ทีมหมูป่าอะคาเดมี
23 มิถุนายน 2562 รำลึกครบรอบ 1 ปี ปฏิบัติการกู้ภัยระดับโลก ช่วย 13 ชีวิต ทีมหมูป่าอะคาเดมี่ ออกจากถ้ำหลวง ปัจจุบันได้รับการยกฐานะเป็นอุทยานแห่งชาติขั้นเตรียมการ หลังจากที่มีผู้คนจากทั่วโลกเดินทางมาเยือนเป็นจำนวนมาก    ย้อนหลังกลับไปเมื่อวันที่ื 23 มิถุนายน 2561 กับเหตุการณ์นักฟุตบอลเยาวชนทีมหมู่ป่าอะคาเดมี่ พร้อมโค้ช รวม 13 ชีวิต ติดอยู่ในถ้ำหลวง วนอุทยานถ้ำหลวง - ขุนน้ำนางนอน ตำบลโป่งผา อำเภอแม่สาย จังหวัดเชียงราย หน่วยงานทุกภาคส่วนต่างระดมสรรพกำลังและอุปกรณ์ที่ทันสมัยจากทั่วทุกมุมโลก ได้เดินทางมาให้การช่วยเหลือ กระทั่งภารกิจสำเร็จสามารถช่วยทั้ง 13 ชีวิตกลับออกมาได้อย่างปลอดภัย โดยใช้เวลาถึง 17 วัน หลังจากเหตุการณ์ครั้งนั้น ถ้ำหลวงแห่งนี้กลายเป็นสถานที่ท่องเที่ยวระดับโลก ล่าสุด ถ้ำหลวง-ขุนน้ำนางนอน ได้รับการยกฐานะให้เป็นอุทยานแห่งชาติขั้นเตรียมการ  เมื่อเดือนธันวาคม 2561 หลังจากที่มีผู้คนจากทั่วโลกเดินทางมาเยือนเป็นจำนวนมากเพื่อต้องการจะมาย้อนรอยดูสถานที่เกิดเหตุการณ์ครั้งประวัติศาสตร์ คือภารกิจช่วยเหลือทีมนักฟุตบอลหมูป่าอะคาเดมี      ปัจจุบัน ถ้ำหลวงแห่งนี้ แม้จะยังไม่เปิดให้เข้าไปเที่ยวชมภายในถ้ำหลวง แต่นักท่องเที่ยวสามารถเข้ามาเที่ยวชมบริเวณหน้าถ้ำหลวง กราบไหว้สักการะศาลเจ้าแม่นางนอน รวมถึงขุนน้ำนางนอนหรือสระมรกต นอกจากนี้ยังมีจุดที่น่าสนใจ คือ อนุสาวรีย์นาวาตรี สมาน กุนัน หรือจ่าแซม ผลงานสร้างสรรค์ของอาจารย์เฉลิมชัย โฆษิตพิพัฒน์ และทีมงานศิลปินชาวเชียงราย เพื่อรำลึกถึงความกล้าหาญ เสียสละชีวิตจากเหตุการณ์ครั้งนั้น รวมถึงภาพวาดเดอะฮีโร่ ผลงานของกลุ่มศิลปินขัวศิลปะเชียงราย ให้ประชาชนและนักท่องเที่ยวได้เข้ามาชื่นชมและร่วมรำลึกถึงเหตุการณ์ครั้งนั้นไปพร้อมกัน  นอกจากนี้ ยังมีร้านค้าจำหน่ายสินค้าชุมชน ขายของที่ระลึก ผลิตภัณฑ์และอาหารท้องถิ่น เป็นการสร้างรายได้เสริมให้กับคนในชุมชนได้เป็นอย่างดี พร้อมจัดให้มีบริการรถรับ – ส่ง อำนวยความสะดวกให้กับนักท่องเที่ยวอีกด้วย ทั้งนี้ พบว่า ตั้งแต่เดือนตุลาคม 2561 ถึงปัจจุบัน มีนักท่องเที่ยว เดินทางมาเที่ยว จำนวนมากกว่า 1 ล้าน 3 แสนคน จากเดิมที่มีนักท่องเที่ยว เพียงปีละประมาณ 4 หมื่นคนและในวันนี้ (23 มิถุนายน 2562) จังหวัดเชียงราย ร่วมกับ เครือข่ายสุขภาพอำเภอแม่สาย และเอกชน จัดกิจกรรมวิ่ง-ปั่น เพื่อรำลึกครบรอบ 1 ปี เหตุการณ์ถ้ำหลวง รวมใจเป็นหนึ่งเดียว ในกิจกรรม THAM LUANG CAVE DAY Bike&amp;Run 2019 เพื่อจัดหารายได้นำเข้ากองทุนพัฒนาถ้ำหลวง - ขุนน้ำนางนอน จัดให้มีการวิ่งเพื่อสุขภาพ มินิมาราธอน ระยะทาง 10 กิโลเมตร และวิ่งฟันรันระยะทาง 6 กิโลเมตร และกิจกรรมปั่นจักรยานเพื่อสุขภาพ ระยะทาง 54 กิโลเมตร และระยะทาง 24 กิโลเมตร โดยใช้เส้นทางวิ่ง - ปั่น จากจุดเริ่มต้น และสิ้นสุด ที่ถ้ำหลวง ขุนน้ำนางนอน ผ่านเส้นทางจุดประวัติศาสตร์เหตุการณ์ช่วยเหลือตามจุดต่างๆ เช่น จุดสูบน้ำหนองน้ำพุ วัดและชุมชนบ้านจ้อง จุดจอดเฮลิคอปเตอร์ สถานที่ส่งตัว 13 หมูป่าไปโรงพยาบาล สระมรกตบริเวณถ้ำทรายทองขุนน้ำนางนอน และบริเวณหน้าด่านพรมแดน อำเภอแม่สาย มีชมรมนั่งวิ่ง ชมรมนักปั่น นักท่องเที่ยว และประชาชน เข้าร่วมกิจกรรมในครั้งนี้ ไม่ต่ำกว่า 5 พันคน